Ąžuoliukas

Moterys ir muzika su Ąžuoliuku
2022-12-20 19:00 UTC | Vilniaus rotušė, Didžioji g. 31, Vilnius, 01128, Lietuva
Pirmasis smuikas virtuozė MAGDALENA GEKA tiesiai iš Paryžiaus! Pasaulio pianistė turinti lietuviškų šaknų IVETA CALITE gros MOTERŲ KOMPOZITORIŲ kūrinius. Šventų Kalėdų programa tyra ir tikra – pasitinkant Jėzaus gimimą, pasakojanti apie moterų drąsą gyventi, kurti, gimdyti vaikus, mylėti savo vyrus ir pasaulį. Marlene Dietrich dainą bei kitus kūrinius atliks legendinis berniukų ir jaunuolių choras „Ąžuoliukas“. Laukiame jūsų koncerte.
Claros Schumann, Maijos Einfelde, Lili Boulanger ir kitų kompozitorių kūriniai atskleidžia sudėtingą 19 amžiaus moterų gyvenimą, kai nors ir turėdamos talentą ir norą rašyti muziką, groti koncertuose, kviečiamos į didžiules pasaulio sales, moterys turėjo įveikti vyrų sukurtas tradicijas, išsikovoti laiko sau, kūrybai, galų gale turėjo pačios pradėti pasitikėti savimi kaip kūrėjomis. Tarkim, dėl vaidmenų pasiskirstymo – moterys skirtos šeimai ir motinystei, o vyrai gali atsidėti kūrybai, vyrai ilgą laiką nepripažino nei jų kompozitorių talento, nei atilkėjų-pianisčių gabumų, todėl moterų kūriniai buvo išleidžiami sutuoktinių ar brolių vardais. Tik po jų mirties buvo atkurta tikroji autorystė.
Kompozicijos smuikui ir fortepijonui yra giliai išjaustos, sukurtos nugriebus ramybės valandėlę, kai užmiega vaikai ar pajutus savo talentą ir jėgą rašyti muziką ir per ją reikšti jausmus. Latvių kompozitorės Maijos Einfelde kūryba buvo įkalinta Sovietų sąjungos seksizmo, kitų ribojimų.
Magdalēna Geka – prancūziška laisvė ir įtaigus atlikimas
Smuikininkė Magdalēna Geka dabartinėje savo karjeroje, kuri vystosi daugiausia Paryžiuje, ten, kur ji gyvena ir vis dar mokosi, užsiima įvairiapuse muzikine veikla. Muzikės kelią pradėjusi nuo 16 metų Prancūzijos sostinėje, p. Geka koncertavo daugelyje prestižinių Europos salių: „Wigmore Hall” ir „Southbank Centre” Londone; Luvro auditorijoje Paryžiuje; festivaliuose Šveicarijoje ir Suomijoje, daugelyje Latvijos miestų salių.
Smuikininkės interpretacijos buvo pastebėtos ir įvertintos tarptautiniuose konkursuose: laimėjo „Parkhouse” apdovanojimą Londone, Marschnerio konkursą Vokietijoje. M. Geka jau grojo didžiąją dalį pagrindinių koncertų smuikui su daugeliu orkestrų Latvijoje, Prancūzijoje, Ukrainoje ir Vokietijoje. Talentinga paryžietė du kartus buvo nominuota Latvijos Didžiajam muzikos apdovanojimui (Lielā Mūzikas balva): pirmą kartą 2014 m. kaip jaunoji metų atlikėja, po puikiai įvertinto jos kaip solistės debiuto su Latvijos nacionaliniu simfoniniu orkestru, antrą kartą – 2020 m. po Latvijos muzikai skirto rečitalio.
Muzikantė turi Paryžiaus nacionalinės konservatorijos smuiko ir kamerinės muzikos magistro laipsnį, taip pat Karalienės Elžbietos muzikos skyriaus Belgijoje menininko diplomą. Šiuo metu ji tęsia smuikininkės karjerą Paryžiuje bei siekia menininko diplomo nacionalinėje sostinės konservatorijoje, čia buvo atrinkta į debiutinį solistų koncertą.
Magdalēna groja Alessandro Gagliano 1734 metų gamybos smuiku, kurį jai dosniai paskolino Anima muzikos fondas, taip pat šiuolaikiniu smuiku, pagamintu Philippe Mahu.
Iveta Cālite: po trapia išore stipri siela
Ivetos Cālite muzikantės gyvenimas teka tarp Švedijos, kur ji tobulino fortepijono techniką, Vokietijos ir Latvijos. Iveta turi lietuviško kraujo – jos mama yra lietuvė. P. Calite studijavo Paryžiuje bei Švedijoje. Iveta yra atsidavusi kamerinei ir solo muzikai, surengė koncertus Šiaurės ir Baltijos šalyse, JAV, Prancūzijoje ir Vokietijoje, įrašė kūrinių su Latvijos radiju.
2021 m. pianistė su kolege smuikininke Magdalēna Geka įrašė žymiausios, dar gyvos, latvių kompozitorės Maijos Einfelde muzikos kompaktinę plokštelę Latvijos nacionalinei įrašų kompanijai SKANI. Kompaktinis diskas sulaukė didelio kritikų pripažinimo tiek nacionaliniu, tiek tarptautiniu mastu – net dviejų nominacijų prestižiniame Vokietijos Opus Klassik konkurse.
Choras „Ąžuoliukas“: kur dingo visos gėlės?
Marlene Dietrich – žymi vokiečių dainininkė, rengė palaikymo koncertus kariams, kovojantiems antrajame pasauliniame kare prieš nacius. Laisvos, drąsios ir brandžios moters pavyzdys! Menininkė ne tik dainomis prisidėjo prie antikarinių manifestų, ji taip pat padėjo kariams Amerikoje gauti pilietybę, ieškojo jiems būsto. Koncerte skambės kompozitoriaus Pete Seeger kūrinys „Where have all the flowers gone?“. Ši daina priskiriama TOP 20 geriausių politinių dainų pasaulyje. Jos melodiją kompozitorius pasiskolino iš Ukrainos kazokų liaudies dainų ir vienos airių dainos. Žodžius parašė pats kompozitorius ir folkloro atlikėjas Joe Hickerson, čia apdainuojamas karo beprasmiškumas.
Dainos vokišką versiją Dietrich sudainavo koncerte Izraelyje ir buvo labai šiltai sutikta; ji buvo pirmoji atlikėja, sulaužiusi tabu viešai vartoti vokiečių kalbą Izraelyje nuo Antrojo pasaulinio karo laikų. Daina yra išversta į daugybę pasaulio kalbų, ją atliko įvairūs dainininkai, orkestrai, ansambliai. Šį kartą ją atliks nacionalinis pasididžiavimas choras „Ąžuoliukas“, vadovaujamas profesoriaus maestro Vytauto Miškinio, jo sukurta dainos aranžuotė.
Koncertą remia KRISTIANA IR MARMO ARC.

Atlikėjai
Magdalēna Geka, smuikas
Iveta Cālite, fortepijonas
Berniukų ir jaunuolių choras ĄŽUOLIUKAS, meno vadovas Vytautas Miškinis

Beribiai balsai
2022-12-04 13:00 | Šv. Kazimiero bažnyčia, Didžioji g. 34, Vilnius, 01128, Lietuva
Tūkstančiai pasirodymų ir įvairių kūrinių, šimtai koncertinių salių, dešimtys pasaulio valstybių, keliolika orkestrų, diriguojamų žymiausių Lietuvos ir užsienio dirigentų, kone visų įmanomų žanrų renginiai bei kompozitorių dedikacijos. Tai – ne tuščia statistika, tai – choro „Ąžuoliukas“ ilgalaikio darbo ir pasišventimo muzikai rezultatai.
Daugiau nei 60 metų Lietuvos muzikinį gyvenimą puošiantį kolektyvą įkūręs Maestro Hermanas Perelšteinas, šiandien didžiuotųsi tuo, jog „Ąžuoliukas“ ne tik išaugo į galingą medį, bet ir tapo šalies kultūros „prekės ženklu“.
Šiame koncerte jaunieji dainininkai dovanos viltingus, šviesius kūrinius, nuskaidrinsiančius dar vieną adventinį sekmadienį.
Programoje K. Jenkins, V. Miškinis ir A. Scarlatti.

Atlikėjai:
Berniukų ir jaunuolių choras Ąžuoliukas
Meno vadovas ir vyr. dirigentas Vytautas Miškinis
Vargonuoja Rimvydas Mitkus

Koncertas „Link Parnaso“
2022-11-27 15:30 | Šv. Kotrynos bažnyčia, Vilniaus g. 30, Vilnius, 01119, Lietuva
Vilniaus Šv. Kotrynos bažnyčioje (Vilniaus g. 30, Vilnius) 2022 lapkričio 27 d. įvyks Vilniaus „Ąžuoliuko“ muzikos mokyklos kartu su partneriais Vilniaus Juozo Tallat-Kelpšos konservatorija ir Vilniaus Šv. Kotrynos bažnyčia organizuojamas Respublikinis muzikos ir meno mokyklų jaunųjų pianistų ir instrumentininkų konkursas „Link Parnaso“.
Kviečiame Lietuvos muzikos ir meno mokyklų mokinius, siekiančius tobulinti muzikos atlikimo gebėjimus ir virtuoziškumą, dalyvauti konkurse – te muzika skamba po įstabiais Šv. Kotrynos bažnyčios skliautais! Paraiškų lauksime iki 2022 m. spalio 27 d.

XXII berniukų chorų festivalis-akcija ,,Lietuvos berniukai prieš smurtą ir narkomaniją”
2022-10-08 17:00 | Kretingos r. kultūros centras, J. Pabrėžos g. 1, Kretinga, 97129, Lietuva
Kasmet vis kitame Lietuvos mieste vykstantis Lietuvos berniukų chorų festivalis-akcija „Lietuvos berniukai prieš smurtą ir narkomaniją“, kurios tikslas – atkreipti visuomenės dėmesį į vaikų užimtumo ir laisvalaikio kultūrą, įtraukti kuo daugiau berniukų, jaunuolių į chorinį judėjimą bendrojo lavinimo, meno mokyklose, neformaliojo ugdymo užsiėmimuose, lavinti vaikų dainavimo, muzikavimo, kūrybines, bendravimo, estetikos kompetencijas dalyvaujant turiningose meninėse veiklose. Kretingoje ši graži respublikinė akcija įvyks 22-ąjį kartą.

Atlikėjai:
Alytaus „Volungės“ progimnazijos berniukų choras
Vadovė Aldona Šmigelskienė
Plungės Mykolo Oginskio meno mokyklos berniukų jaunučių choras
Vadovė Kornelija Kiseliova
Panevėžio Vytauto Mikalausko menų gimnazijos berniukų choras
Vadovė Laima Česlauskaitė
Šiaulių Šiaulių „Dagilėlio” dainavimo mokyklos 2 kl. berniukų choras
Vadovė Rima Koržanovienė
Šiaulių „Dagilėlio” dainavimo mokyklos 3 kl. berniukų choras
Vadovė Daiva Kembrienė
Kauno berniukų chorinio dainavimo mokyklos „Varpelis” 3 kl. choras
Vadovė Vilma Masienė
Klaipėdos rajono Gargždų muzikos mokyklos berniukų choras „Klevelis”
Vadovas Gžegožas Krušinskis
Kauno berniukų chorinio dainavimo mokyklos „Varpelis” 2 kl. choras
Vadovė Kristina Petrauskienė
Marijampolės Šv. Cecilijos berniukų choras
Vadovė Virginija Junevičienė
Alytaus Dainavos progimnazijos berniukų choras
Vadovė Giedrė Petkevičienė
Klaipėdos berniukų ir jaunuolių choro „Gintarėlis” jaunučių choras
Vadovės Regina Vindžigalskienė, Asta Kontautienė
Vilniaus „Ąžuoliuko” muzikos mokyklos 5 kl. choras
Vadovė Neringa Sidaugaitė
Akompanuoja Rimvydas Mitkus ir instrumentinė grupė „Marabuband“

Projekto vadovas Vytautas Miškinis
Festivalį finansuoja Lietuvos kultūros taryba
Rėmėjas – Kretingos rajono savivaldybė
Partneris – Kretingos japoniškas sodas

Koncertas Tarptautinei Muzikos dienai paminėti „Ąžuoliukai – su meile Muzikai“
2022-10-01 19:00 | Šv. Kotrynos bažnyčia, Vilniaus g. 30, Vilnius, 01119, Lietuva
Atlikėjai:
Aistis Mockus,
Dominykas Laucius,
Ignas Vasilevičius,
Daiva Tumėnaitė-Vizgirdienė,
Maryna Smorodska,
Renata Milašiūtė-Drungilienė,
Rimvydas Mitkus,
Berniukų ir jaunuolių choras „Ąžuoliukas“ (meno vadovas ir dirigentas Vytautas Miškinis).
Koncertą veda Lorijana Laurinskaitė
Programoje – gražiausi pasaulio muzikos kūriniai
Renginys skirtas „Ąžuoliuko“ bendruomenės nariams

Salako Tituliniai Atlaidai
2022-09-18 13:00 | Salako Švč. Mergelės Marijos Sopulingosios bažnyčia, Bažnyčios g. 20, Salakas, 32217, Lietuva
Berniukų ir jaunuolių choras „Ąžuoliukas“ atvyksta į Salaką!

Kolektyvas, kurį 1959 metais įsteigė neeilinio talento muzikas ir pedagogas Hermanas Perelšteinas (1923–1998), nuo pat pirmųjų koncertų tapo išskirtiniu muzikiniu reiškiniu Lietuvoje. Choras yra koncertavęs su dešimtimis savo šalies ir užsienio orkestrų bei garsių dirigentų, rengė programas su žinomais klasikinės, džiazo bei populiariosios muzikos atlikėjais. Choro užsienio gastrolių maršrutai driekiasi nuo JAV iki Japonijos, o Europoje lengviau išvardinti šalis, kuriose „Ąžuoliukas“ nėra buvęs.
Trečiąjį rudens sekmadienį, rugsėjo 18-ąją iškart po mišių choras Salako Švč. Mergelės Marijos Sopulingosios bažnyčioje surengs koncertą, kuriame skambės įvairių Lietuvos ir užsienio kompozitorių kūriniai.

Berniukų ir jaunuolių choras „Ąžuoliukas“
Meno vadovas ir vyr. dirigentas Vytautas Miškinis
Koncertmeisteris Rimvydas Mitkus

K. Jenkins „The Armed Man: A Mass for Peace“
2022-09-09 19:00 | Panevėžio Kristaus Karaliaus Katedra, Katedros a. 1, Panevėžys, 35231, Lietuva
Karl Jenkins
„The Armed Man: A Mass for Peace“ („Ginkluotas žmogus: Mišios už taiką“)

Atlikėjai
Lietuvos valstybinis simfoninis orkestras (meno vadovas Gintaras Rinkevičius)
Berniukų ir jaunuolių choras „Ąžuoliukas“ (meno vadovas Vytautas Miškinis)
Šiaulių miesto kamerinis mišrus choras „Atžalynas“ (meno vadovas Mindaugas Žalalis)
Pasvalio mišrus choras „Canticum Novum“ (meno vadovas Rimvydas Mitkus)
VDU Švietimo akademijos mišrus choras „Ave Vita“ (meno vadovas Kastytis Barisas)
Klaipėdos Žvejų rūmų mišrus choras „Cantare“ (meno vadovai Artūras Dambrauskas, Ramunas Baršauskas)
Dirigentas
Vytautas Miškinis

Laisvės nuo sovietų okupacijos diena
2022-08-31 19:00 | Vilniaus rotušės aikštė, Didžioji g. 31, Vilnius, Lietuva
Vidaus reikalų ministerijos reprezentacinis pučiamųjų orkestras, meno vadovas ir dirigentas – E. Anskaitis
Berniukų ir jaunuolių choras „Ąžuoliukas“, meno vadovas ir dirigentas – V. Miškinis

1993 metų rugpjūčio 31 dieną, 23 valandą 46 minutės per Lietuvos valstybės sieną Baltarusijos link išvyko paskutinis karinis ešelonas su sovietinės kariuomenės daliniais. Iš viso Lietuvos okupacija truko 53 metus, 9 mėnesius ir 17 dienų.
Praėjo daugiau, kaip 30 metų po Lietuvos Nepriklausomybės atkūrimo ir jau užaugo karta, kuri apie Laisvės atgavimo laikotarpį ir Baltijos kelią žino tik iš pasakojimų.

Programoje „Tebūnie šviesa“ skambės kūriniai apie tą epochų susidūrimo laikotarpį, kada muzika beldėsi į kiekvieno sielą su kvietimu apsispręsti – „gana vaikščioti patamsiais – eik į šviesą!“. Mums gera šiandien apie tai kalbėti, kai žinome jog išsipildė mūsų tėvų svajonės ir nugalėjo Šviesa!

Berniukų ir jaunuolių choras „ĄŽUOLIUKAS“ – įkurtas 1959 metais, Maestro Hermano Perelšteino, šiandien neabejotinai yra vienas geriausiai žinomų vardų Lietuvos muzikos pasaulyje. Per daugelį metų susikaupusių muzikinės veiklos faktų nepaprastai daug. Kolektyvas žinomas toli už Lietuvos ribų. Tūkstančiai pasirodymų, šimtai koncertų salių, dešimtys pasaulio valstybių. Tūkstančiai įvairių kūrinių, atliktų su keliolika orkestrų, diriguojant žymiems Lietuvos ir užsienio dirigentams. „Ąžuoliukas“ dalyvavo kone visų įmanomų žanrų muzikiniuose renginiuose, o kompozitoriai kai kuriuos savo kūrinius rašo būtent šiam chorui.

Vidaus reikalų ministerijos reprezentacinis pučiamųjų orkestras – veiklos istoriją skaičiuoja nuo 1935 metų, kada Kaune Policijos departamente prie Vidaus reikalų ministerijos, buvo įkurtas profesionalus pučiamųjų instrumentų orkestras. Kaip policijos ir vidaus reikalų sistemos dalis, orkestras pergyveno daugelį politinės kaitos valstybės peripetijų. Išgyveno dvi okupacijas, jis gyvavo iki 1944 m. birželio mėn. kada į Lietuvą grįžo sovietų kariuomenė ir valdžia. 1989 m. tautinio pakilimo epochoje, muzikos kolektyvas buvo atkurtas. 1991 m. Lietuvai atgavus nepriklausomybę, jis vėl tęsia savo veiklą kaip Lietuvos Respublikos vidaus reikalų ministerijos Reprezentacinis pučiamųjų orkestras. Kasmet kolektyvas paruošia ne mažiau kaip penkias naujas menines programas, surengia per šimtą jų atlikimų, bendradarbiauja su kviestiniais solistais (vokalistais ir instrumentalistais) bei kitais meniniais kolektyvais.

Vaikų chorų festivalio „Europa Cantat Junior“ koncertas: „Ąžuoliukas“ ir Clara Schumann
2022-07-17 19:00 | Šv. Kotrynos bažnyčia, Vilniaus g. 30, Vilnius, 01119, Lietuva
Tarptautinis vaikų chorų festivalis „Europa Cantat Junior” yra Europos chorų asociacijos iniciatyva vis kitame Europos mieste rengiamas įvykis, pasaulio chorinės muzikos žemėlapyje matomas ypatingai ryškiai. Šimtai choristų iš visos Europos festivalyje kaskart susirenka mokytis iš pasaulinio garso dirigentų, koncertuoti ir dalintis muzika su festivalį priimančio miesto gyventojais.
Kviečiame pasiklausyti dviejų festivalyje dalyvaujančių chorų. Savo programas atliks berniukų ir jaunuolių choras „Ąžuoliukas” (Vilnius, Lietuva) ir Clara Schumann vaikų ir jaunimo choras (Berlynas, Vokietija).

Vaikų chorų festivalio „Europa Cantat Junior“ atidarymo koncertas
2022-07-16 19:30 | Lietuvos nacionalinė filharmonija, Aušros Vartų g. 5, Vilnius, 01304, Lietuva
Tarptautinis vaikų chorų festivalis „Europa Cantat Junior” yra Europos chorų asociacijos iniciatyva vis kitame Europos mieste rengiamas įvykis, pasaulio chorinės muzikos žemėlapyje matomas ypatingai ryškiai. Šimtai choristų iš visos Europos festivalyje kaskart susirenka mokytis iš pasaulinio garso dirigentų, koncertuoti ir dalintis muzika su festivalį priimančio miesto gyventojais.
Liepos 16 d. vyksiantis festivalio atidarymo koncerte skambės nauja Vytauto Miškinio kantata „Erdvėja baltas laikas Lietuvos“ pagal Vlado Braziūno tekstą.

Atlikėjai
Berniukų ir jaunuolių choras „Ąžuoliukas“ (Vilnius)
Berniukų ir jaunuolių choras „Dagilėlis“ (Šiauliai)
Berniukų ir jaunuolių choras „Varpelis“ (Kaunas)
Berniukų ir jaunuolių choras „Gintarėlis“ (Klaipėda)
Vilniaus „Ąžuoliuko“ muzikos mokyklos skudučių ansamblis
Kauno valstybinio muzikinio teatro styginių grupė
Matas Kietis (diskantas)
Veronika Povilionienė
Egidijus Ališauskas (liaudies pučiamieji instrumentai)
Aistė Bružaitė (kanklės)
Džiugas Daugirda (mušamieji instrumentai)
Algirdas Jedemskij (liaudies pučiamieji instrumentai)
Arūnas Lunys (liaudies pučiamieji instrumentai)
Rimvydas Mitkus (klavišiniai instrumentai)
Evelina Sulikaitė (skrabalai)
Saulius Auglys-Stanevičius (mušamieji instrumentai)
Dirigentas Vytautas Miškinis
Dirigento asistentas Hirvo Surva

K. Jenkins „The Armed Man: A Mass for Peace“
2022-06-14 20:00 | Vilniaus Švč. M. Marijos Ėmimo į dangų bažnyčia, Trakų g. 9, Vilnius, 01132, Lietuva
2022 m. birželio 14 d., lietuvių tremties į Sibirą datai bei Gedulo ir vilties dienai atminti bus atliekamas Velso kompozitoriaus Karlo Jenkinso kūrinys chorams, simfoniniam orkestrui bei vizualinei instaliacijai „The Armed Man: A Mass for Peace“ (liet. „Ginkluotas žmogus: Mišios už taiką“), autoriaus sukurtas Kosovo karo 1999 m. aukoms atminti.
Kūrinį sudaro 13 dalių, dauguma jų atitinka tradicines katalikų mišias. Kitose dalyse – ištraukos iš skirtingų religijų šventraščių, kitų istorinių šaltinių, parašytas lotynų, arabų, prancūzų, anglų kalbomis. K. Jenkinso partitūrą papildo specialiai pagal muziką sukurtas filmas, kuriame muzika persipina su vaizdais iš karo mūšių epizodų, taip leisdamas dar tikroviškiau pajusti kare tvyrojusią realybę ir tuo pat metu įvertinti dabarties trapumą.
Koncerto vieta – Pranciškonų bažnyčia – pasirinkta neatsitiktinai. Šie maldos namai išsiskiria savo ilgaamžiškumu bei istorine autentika. Nuo XIV a. pastatas išgyveno daugybę karų, stichinių nelaimių. Ne kartą buvo sugriautas, išdegintas, nusiaubtas, tačiau kaskart atstatytas arba restauruotas.

Atlikėjai
Berniukų ir jaunuolių choras „Ąžuoliukas“ (meno vadovas Vytautas Miškinis);
Šiaulių m. kamerinis jaunimo mišrus choras „Atžalynas“ (meno vadovas Mindaugas Žalalis);
Pasvalio mišrus choras „Canticum novum“ (meno vadovas Rimvydas Mitkus);
VDU ŠA mišrus choras „Ave Vita” (meno vadovas Kastytis Barisas);
Lietuvos valstybinis simfoninis orkestras (meno vadovas Gintaras Rinkevičius).
Solistas
Matas Kietis (diskantas)

Dirigentas
Vytautas Miškinis
Įėjimas laisvas
Koncertą iš dalies finansuoja Lietuvos Respublikos kultūros ministerija.

Koncerto įrašas:

Lietuvos vakarų krašto dainų šventė
2022-06-12 17:00 | Vasaros estrada, Liepojos g. 1, Klaipėda, 92289, Lietuva
Lietuva garsėjo kaip dainuojantis kraštas. Su daina suaugusi Lietuvos kultūra, ji yra nuolatinė tautos palydovė, atskleidžianti jos istorinius, etninius, socialinius ypatumus, padedanti kaupti dvasinės kultūros vertybes. Gilios chorinio meno tradicijos – dainų šventės, choro festivaliai, suartina bei vienija žmones dainai, grožiui, gėriui.
Klaipėdos kraštas nuo seno garsėja savo dainų šventėmis, kurių tradicijos siekia dar XIX a. pabaigą. 1927-ųjų metų birželio mėn. 6 d. Klaipėdos miestas, kartu ir visa Mažoji Lietuva, atšventė savo pirmąją laisvą visuotinę MAŽOSIOS LIETUVOS LIETUVIŲ DAINŲ ŠVENTĘ. Vydūno, Antano Vaičiūno, Adomo Brako, kitų lietuvių šviesuolių bei krašto Direktorijos sutelktų pastangų dėka, Šventė tapo dar neregėta visų lietuvininkų dvasinės kultūros, tautinio gyvybingumo manifestacija. Tokia dvasia vyko ir paskesnės – 1933 bei 1938 metų dainų šventės Klaipėdoje.
1927 m. pirmosios Mažosios Lietuvos lietuvių dainų šventės akimirka
Pirmosios Mažosios Lietuvos Lietuvių dainų šventės yra davusios šio krašto lietuviams esminį savasties suvokimą, įspaudusios tautinei savimonei pasididžiavimo ir stiprybės ženklus, davusios supratimą, kad turime savo didingą Tėvynę, kad esame ori tauta, kad turime būti vieningi ir susitelkę vienos Tėvynės dukros ir sūnūs, kad esame Lietuvos kūrėjai, kad turime ją puoselėti ir saugoti, kaip tai darė mūsų protėviai.
Dainų šventės Klaipėdoje – tai pirmųjų Mažosios Lietuvos dainų švenčių tradicijų tąsa. Joms visoms būdingi bruožai – didžiulė atsakomybės dvasia, giliu patriotizmu prisodrintos ir lietuvybe alsuojančios dainos, apdainuojančios meilę savam kraštui ir jo žmonėms. Todėl, visoms kartoms iš laikmečio gilumos iškyla prasmingi Vydūno žodžiai: „Dainoje – tautos dvasia“.
1983 m. Klaipėdos vasaros koncertų estrados atidarymo – dainų šventės akimirka
Pokario metais dainų šventes mieste rengė Klaipėdos miesto chorvedžių būrelis (anais laikai taip vadinama „sekcija“ prie vykdomojo komiteto). O nuo 1988 metų, kai įsikūrė Klaipėdos miesto chorinė bendrija „Aukuras“, į savo rankas bendrija perėmė ir dainų švenčių rengimą. Bendrijos iniciatyva Klaipėdoje surengta ne viena dešimtis miesto bei regioninės bei respublikinės dainų šventės, skirtos įvairioms progoms bei šio krašto iškilioms asmenybėms paminėti.
Lietuvos vakarų krašto dainų šventės tikslas – per lietuvišką dainą ugdyti jaunąją kartą gėriui ir grožiui, skiepyti meilę ir pagarbą Lietuvai, jos žmonėms, istorijai, kultūrai, puoselėti ir tęsti chorinio dainavimo bei dainų švenčių tradicijas. Tikime, kad šiuo renginiu sustiprinsime meilę Tėvynei, pagarbą jos didingai praeičiai ir Tautos iškilioms asmenybėms bei didvyriams.
Į šiemetinę dainų šventę kviečiami meniniai kolektyvai – chorai, liaudies instrumentų ansambliai ir orkestrai, etnografiniai ir folkloriniai kolektyvai, pučiamųjų instrumentų orkestrai, šokių kolektyvai iš visos Lietuvos. Taigi Šventėje parmatysime platų meninės raiškos spektrą. Išvakarėse ir šventės dieną bus surengti atskiri kolektyvų koncertai miesto Atgimimo aikštėje, Klaipėdos kariliono muzikos koncertas, eitynės. Visus renginius vainikuos Lietuvos vakarų krašto dainų šventė, kuri vyks 2022 m. birželio 12 d. 17.00 val. Vasaros koncertų estradoje. O po šventinės programos ketiname kartu su visais dalyviais ir žiūrovais padainuoti kartu lietuvių liaudies dainų pynę. Taigi laukiame gražios dainų šventės, kur visi jos dalyviai – dainininkai, šokėjai, orkestrantai, kartu su žiūrovais įsilies į Lietuvos muzikinės kultūros erdvę, parodydami individualų, savitą braižą, patys dvasiškai praturtėdami, pritraukdami vis daugiau muzikos ir meno gerbėjų.
2012 m. Lietuvos vakarų krašto dainų šventės akimirka
Visų Šventės rengėjų ir organizatorių vardu bei Klaipėdos miesto chorinės bendrijos „Aukuras“ Tarybos vardu nuoširdžiai kviečiame visus klaipėdiečius ir jų svečius, šventės rėmėjus ir dalyvius į Lietuvos vakarų krašto dainų šventę, pabūkime kartu, paliudykime, kad esame nuostabi tauta, mylinti savo kraštą ir jos turtingas tradicijas.

Tėčio diena
2022-06-05 12:00 - 14:30 | Šv. Kotrynos bažnyčia, Vilniaus g. 30, Vilnius, 01119, Lietuva
Tėčio dienos koncertas – tai didžiausias Ąžuoliuko renginys, kasmet talpinantis daugiausiai Ąžuoliuko atlikėjų vienoje scenoje – nuo jauniausių pirmokų iki vyriausių Ąžuolų klubo vyrų! Tradicija tapusioje šventėje ne tik pasidžiaugsime mūsų visų tėčiais, bet ir paminėsime mūsų choro tėtį, įkūrėją Hermaną Perelšteiną.
PROGRAMA:
12 val.
Koncertas Šv. Kotrynos bažnyčioje (Vilniaus g. 30)
Dainuoja
„Ąžuolų klubo“ vyrų choras
(meno vadovas ir dirigentas Povilas Gylys)
„Ąžuoliuko“ jaunučių choras
(vadovės Daiva Leipuvienė, Eglė Čigriejūtė Strolienė, Renata Kuncienė, Edita Narmontienė)
Berniukų ir jaunuolių choras „Ąžuoliukas“
(meno vadovas Vytautas Miškinis)
Koncerto vedėja Edita Jauniškienė
13:45 val.
Šalia karaliaus Mindaugo paminklo
Choro „Ąžuoliukas“ įkūrėjo Hermano Perelšteino ąžuolo pagerbimas.
Iškilminga „Ąžuoliuko“ ženklelių įteikimo ceremonija.
Įėjimas laisvas

Vienybės ir solidarumo su Ukraina akcija „Laisvė šviečia“ iš Katedros aikštės
2022-03-11 19:00 | Katedros aikštė, Katedros a., Vilnius, Lietuva
Berniukų ir jaunuolių choro „Ąžuoliukas“ pasirodymas Vilniaus Katedros aikštėje vykusiame vienybės ir solidarumo su Ukraina koncerte „Laisvė šviečia“, kurį nacionalinio transliuotojo kanalu stebėjo visa Lietuva. Šiame koncerte choras ne tik sugiedojo Lietuvos ir Ukrainos himnus, bet kartu su grupe „Skylė“ atliko dainą „Priesaika“, su Vidu Bareikiu – „Aš esu vėliava“, išklausė trijų Lietuvos Prezidentų, Seimo Pirmininkės, Ministrės Pirmininkės kalbas.
Su Ukraina susivienijome jų kovoje atpažinę savo laisvės siekį. Tegyvuoja Laisvė!
Koncerto įrašas:

Kokia nuostabi, Lietuva, esi! | Vilniaus rotušė
2022-03-11 11:00 | Vilniaus rotušė, Didžioji g. 31, Vilnius, 01128, Lietuva
Kovo 11 d. 11 val.Vilniaus rotušėje vyks koncertas „Kokia nuostabi, Lietuva, esi!“, skirtas Lietuvos nepriklausomybės atkūrimo dienai.
Dalyvauja berniukų ir jaunuolių choras ĄŽUOLIUKAS, meno vad. Vytautas Miškinis.
Chormeisteriai: Gitana Trimirkaitė, Neringa Sidaugaitė, Gabrielė Bilevičiūtė, Romas Skapas.
Diriguoja Vytautas Miškinis ir Neringa Sidaugaitė.
Koncertą veda aktorė Dalia Michelevičiūtė.
Įėjimas laisvas

Kokia nuostabi, Lietuva, esi! | Šv. Kotrynos bažnyčia
2022-03-06 19:00 | Šv. Kotrynos bažnyčia, Vilniaus g. 30, Vilnius, 01119, Lietuva
Koncerte „Kokia nuostabi, Lietuva, esi!“ berniukų ir jaunuolių choras „Ąžuoliukas“ atliks šventinę programą, kurią papildys eilės, skaitomos aktorės Dalios Michelevičiūtės.
Dainuosime ne tik už Lietuvos nepriklausomybę bet ir už kovojančių Ukrainos žmonių laisvę.
Diriguoja Vytautas Miškinis, Neringa Sidaugaitė
Koncertmeisteris Rimvydas Mitkus
Koncerto vedėja Dalia Michelevičiūtė
Koncerte būtina registracija – nemokamus bilietus platina Kakava.lt
https://kakava.lt/…/kokia-nuostabi-lietuva…/2321/5865

Baltic Sea Festival 2022
2022-01-30 17:00 | Kumbro abatija (Abbaye de la Cambre), Abbaye de la Cambre, Briuselis, 1000, Belgija
2022-ųjų metų pradžioje Briuselyje vyks Baltic Sea Festival. Tai puikiai žinomų Belgijos kultūros namų „Flagey“ organizuojamas festivalis, kuriame susitinka atlikėjai, kūriniai bei autoriai iš šalių esančių aplink Baltijos jūrą.
Šių metų festivalyje didelis dėmesys skiriamas Lietuvai, jo tema – „Baltijos sielos. Odė Baltijos muzikos kultūrai ir Kaunui, Europos kultūros sostinei 2022“.
Baltijos šalių kultūrą festivalyje pristatys:

Šiuolaikinės muzikos vokalinis ansamblis iš Estijos „Vox Clamantis“;
Grammy (2002, 2015 (nominuoti)), ECHO Klassik (2002, 2016) apdovanojimų laureatų, pasaulinio garso kamerinio orkestro „Kremerata Baltica“ solistai: Gidon Kremer, Georgijs Osokins bei Andrei Pushkarev;
Olandų rašytojas Jan Brokken su paskaita „Baltische zielen“ (liet. Baltijos sielos) apie Latvijos, Estijos ir Lietuvos asmenybių istorijas;
Belgų šiuolaikinės muzikos ansamblis „Fractales“;
Belgų pianistas Julien Libeer – Juventus (2008), Belgian Music Press Association (2013) apdovanojimų laureatas;
Belgų vokalinis-instrumentinis ansamblis „Collegium Vocale Gent“.

Lietuvai šiame festivalyje atstovauti buvo pakviestas berniukų ir jaunuolių choras „Ąžuoliukas“. Vaizdingai pristatyti mūsų šalį Belgijoje buvo pasirinkta kompozitoriaus Vytauto Miškinio kantata „Erdvėja baltas laikas Lietuvos“. Opusą sudaro 8 dalys: Prologas, penkios dalys, skiriamos penkiems Lietuvos regionams, Interliudas ir Epilogas. Tekstą kantatai sukūrė Vladas Braziūnas; šalia jo eilių puikiai derėjo lietuviška tautosaka. Lietuviškas literatūrinis tekstas koncerto klausytojams Briuselyje bus išverstas į olandų, prancūzų bei anglų kalbas ir pateiktas koncerto knygelėje. Po sėkmingos premjeros Lietuvoje, tai bus šios kantatos premjera užsienyje.

Atlikėjai:
Berniukų ir jaunuolių choras „Ąžuoliukas“ (meno vadovas Vytautas Miškinis)
„Ąžuoliuko“ skudučių ansamblis
Vladas Bagdonas (skaitovas)
Matas Kietis (solistas, altas)
Aistė Bružaitė (kanklės)
Egidijus Ališauskas, Arūnas Lunys, Algirdas Jedemskij (liaudies pučiamieji)
Saulius Auglys, Evelina Sulikaitė (mušamieji)
Rimvydas Mitkus (klavišiniai)
Dirigentas Vytautas Miškinis
Programa:
Camille Saint-Saëns
„Tollite hostias“, op. 12
Georg Friedrich Händel
„The ways of Zion do mourn“
„The merciful goodness of the Lord“
Jonas Švedas
„Baladė“
Vaclovas Augustinas
„Intro“
Vytautas Miškinis
„Erdvėja baltas laikas Lietuvos“

Trijų Karalių šventė
2022-01-06 17:00 | Katedros aikštė, Katedros a., Vilnius, Lietuva
Sulig Trijų Karalių švente baigiasi kalėdinis laikotarpis. Vilniuje šįmet tradiciškai vyks iškilminga eisena, kuri nuo Aušros vartų Katedros link pajudės 16.30 val.
Trijų metrų aukščio karalių figūros – Kasparas, Merkelis ir Baltazaras bei jų palyda, eidami Vilniaus senamiesčio gatvėmis, linkės miestui sėkmingų metų ir neš dovanas į prakartėlę. Prie jų prisijungti kviečiami ir miesto gyventojai bei svečiai, kurie, eisenai pasibaigus, bus apdovanoti koncertu.
Šiais metais Tris Karalius lydės legendinis berniukų ir jaunuolių choras „Ąžuoliukas“ (meno vadovas Vytautas Miškinis), tad eisenai atvykus į Katedros aikštę, bus galima pasiklausyti šio choro atliekamų gražiausių Kalėdų giesmių.
17 val. prasidėsiančiame koncerte skambės visiems puikiai pažįstama, Kristaus užgimimo himnu tapusi austrų vargonininko ir kompozitoriaus Franco Gruberio daina „Tyli naktis“, sukurta kunigo ir rašytojo Jozefo Moro žodžiais. Vėliau girdėsime lietuvių muzikos patriarcho Juozo Naujalio giesmes „Tyliąją naktį“ ir „Sveikas, Jėzau gimusis“. Koncertą užbaigs ypatingais talentais apdovanoto prancūzų kompozitoriaus, vargonininko ir dirigento Camilio Saint-Saens’o „Tollite hostias“ iš Kalėdų oratorijos.

Ąžuoliuko Kalėdos
2021-12-26 12:00 | Lietuvos nacionalinė filharmonija, Aušros Vartų g. 5, Vilnius, 01304, Lietuva
Gražia tradicija tapę šventiniai „Ąžuoliuko“ koncertai turi ypač ištikimų klausytojų, kurie daug metų nepraleidžia nė vieno kalėdinio „Ąžuoliuko“ pasirodymo. Tai ypatinga šventė visiems abipus rampos.
Šiemet „Ąžuoliukas“ pasikvietė būrį draugų: kolektyvų ir solistų, su kuriais atliks prancūzų kompozitoriaus Camille’io Saint-Saënso „Kalėdų oratoriją“. Tai ypatingais talentais apdovanotas menininkas – ne tik kompozitorius, bet ir vargonininkas, pianistas, dirigentas. C. Saint-Saënsas muziką kūrė greitai ir sklandžiai. Būdamas Šv. Marijos Magdalietės bažnyčios Paryžiuje vargonininku, „Kalėdų oratoriją“ jis parašė per 12 dienų ir ji buvo baigta likus 10 dienų iki 1858 metų Kalėdų, kai nuskambėjo pirmą kartą. Tai 10 nedidelių dalių kūrinys.
Koncerte išgirsime ir lietuvių muzikos patriarcho Juozo Naujalio tradicines kalėdines giesmes „Tyliąją naktį“ ir „Sveikas, Jėzau gimusis“.

Atlikėjai:
Berniukų ir jaunuolių choras „Ąžuoliukas“ (meno vadovas Vytautas Miškinis)
Pasvalio mišrus choras „Canticum novum“ (vadovas Rimvydas Mitkus)
Šiaulių kultūros centro kamerinis mišrus choras „Atžalynas“ (vadovas Mindaugas Žalalis)
Panevėžio muzikinio teatro simfoninio orkestro styginių grupė (vadovas Vidmantas Kapučinskas)
Indrė Anankaitė (sopranas)
Ieva Barbora Juozapaitytė (mecosopranas)
Vaidas Bartušas (kontraltas)
Vygantas Bemovas (tenoras)
Steponas Zonys (baritonas)
Joana Daunytė (arfa)
Rimvydas Mitkus (vargonai)
Diriguoja Vytautas Miškinis

Programoje:
Camille Saint-Saëns
„Oratorio de Noël“
Juozas Naujalis
„Tyliąją naktį“
„Sveikas, Jėzau gimusis“

Keliaujant per pasaulį
2021-12-14 19:00 | Vilniaus rotušė, Didžioji g. 31, Vilnius, 01128, Lietuva
Italų tenoras, sėkmingų klasikos renginių autorius, Donato Ravini pristato programą „Keliaujant per pasaulį“. Klausytojai kviečiami leistis į stebuklus žadančią kelionę laiku ir per visą mūsų planetą – nuo Betliejaus iki Lietuvos, nuo Amerikos, per Europą iki Rusijos ir Kinijos. Tokia įvairialypė programa, kurioje su S. Saens, J. Širvinsko, J. Kern, N. Rota, I. Albeniz, A. Lara, C.Debussy, S. Rachmaninov, G. Verdi kūriniais galėsite pajausti įvairius jausmus, o gal atrasite netikėtas svajones. Programoje – vieno gražiausių pasaulio balsų Andrea Bocelli ir jo scenos draugės S. Brightman specialiai jiems sukurta Canto della terra (Žemės daina). A. Bocelli dainai pritars choras „Ąžuoliukas“. Šis didingas himnas nuskambės kiekvienam koncerto dalyviui ir mūsų mylimai Žemei. Solistė Aistė Širvinskaitė-Ruškienė, šiemet švenčianti penkiasdešimtmetį, atliks jos mėgiamus kūrinius iš miuziklų, romansus ir tėčio, žymaus kino filmų kompozitoriaus, Juozo Širvinsko „Debesų dainą“ iš miuziklo „Kelionė į Atata“. Programą užbaigsime Giuseppe Verdi šviesiu duetu iš operos „La Traviata“ – tostu gyvenimo džiaugsmui. Koncerto akompanimentą kuria aukščiauios klasės pianistė, koncertmeisterė Rūta Blaškytė.
Berniukų ir jaunuolių choras „Ąžuoliukas“ – tai nacionalinis pasididžiavimas, skaičiuojantis 62 metus, turintis savo istoriją, vertybes ir gerai žinomą ženklą. Jo lyderis maestro Vytautas Miškinis yra nenuilstantis choro vadovas, muzikos puoselėtojas, jo dėka choras keliauja po pasaulį, dalyvauja įrašuose. Choro repertuare – nuo Renesanso ir baroko iki šiuolaikinės muzikos, nuo kantatų, simfonijų ir oratorijų iki motetų, aranžuotų liaudies dainų ir subtiliausių chorinių miniatūrų a capella. Koncerte choras ne tik pritars „Žemės dainą“ atliekantiems operos solistams, jis taip pat atliks savo kūrinį, skirtą artėjančioms Šventoms Kalėdoms.
Donato Ravini klasikinio dainavimo mokėsi pas garsų unikalų Italijos baritoną Lino Puglisi. Daugiau nei 15 metų jis pasirodo kaip solistas teatruose, nacionaliniuose ir tarptautiniuose festivaliuose, operose, koncertuose ir spektakliuose, taip pat sukūrė ir pristatė publikai save kaip autorių ir meno vadovą. D. Ravini dainavo ir pasirodė publikai operose ir koncertuose su italų ir užsienio atlikėjais, tarp kurių: Carlo Di Cristoforo, Antonio Pergolizzi, Alla Popova, An Sungmin, OhgeonYoon, Massimiliano Franchina, Paolo Subrizi ir daugelis kitų. Artistas yra klasikinės italų muzikos, operos, klasikinės neapolietiškos ir ispaniškos muzikos interpretuotojas, o jo dainavimo stilius kilęs iš Italijos belcanto mokyklos, kurią jam perdavė jo mokytojai, ypač baritonas Lino Puglisi. Jo repertuare yra įvairūs populiariausių ir svarbiausių italų ir užsienio operų kūrėjų personažai, tokių autorių kaip G.Verdi, G.Puccini, G.Donizetti, G.Rossini, V.Bellini, G.Bizet, J.Massenet, F.Lehar ir kiti.
Aistė Širvinskaitė dainavimo studijas baigė prof. I.Milkevičiūtės dainavimo klasėje. Lietuvos nacionaliniame operos ir baleto teatre solistė atliko vaidmenis operose: B. Dvariono „Dalia”, P. Čaikovskio „Eugenijus Oneginas”, G. Verdi „Aida” ir R. Vagnerio „Valkirija”. A. Širvinskaitės repertuare yra ir stambios formos vokalinių instrumentinių veikalų: J.S. Bacho „Magnificat”, G.F. Handelio „Dixit Dominus”, „Acis ir Galatėja”, W.A.Mozarto „Karūnavimo mišios”, C. Saint-Saenso „Kalėdų oratorija” ir kt. Kasmet solistė kartu su kolegėmis pianiste Rūta Blaškyte ir smuikininke Migle Dikšaitiene ansamblio „RAMuzika” sudėtyje surengia Lietuvos valstybinės filharmonijos organizuojamą koncertinę programą.
Rūta Blaškytė – Kauno valstybinio muzikinio teatro koncertmeisterė, puiki akompanuotoja, įvairių festivalių, koncertų dalyvė ir kūrėja. Dalyvauja kaip solistė ir kamerinės muzikos atlikėja. Su kitais menininkais (K. Alčausku, V. Kochanskyte, D. Jankauskaite, T. Ladiga, M. Lukošiūte, D. Michelevičiūte, R. Preikšaite, P. Venslovu) įvairiuose Lietuvos miestuose atliko programas, skirtas E. Giregui, H.Berliozui, Cz.Miloszui, S. Ladigienei ir kt. Su Donato Ravini Lietuvoje koncertuoja nuo 2016 m.
Pažiūrėk į šią žemę, kuri sukasi kartu su mumis, net kai yra tamsu, pažiūrėk į šią žemę, kuri sukasi mums, ir duoda mums truputį saulės. (Žemės daina. Žodžiai Lucio Quarantotto, muzika Francesco Sartori).

Atlikėjai:
Donato Ravini, tenoras (Italija)
Aistė Širvinskaitė-Ruškienė, sopranas
Berniukų ir jaunuolių choras „Ąžuoliukas“ (meno vadovas Vytautas Miškinis)
Rūta Blaškytė, fortepijonas

G. F. Händel „The ways of Zion do mourn“
2021-10-30 19:00 | Lietuvos nacionalinė filharmonija, Aušros Vartų g. 5, Vilnius, 01304, Lietuva
Tai bene ilgiausiai lauktas choro „Ąžuoliukas“ koncertas.
2019-2020 metų sezonas „Ąžuoliukui“ – jubiliejinis. 60 metų sukauptos istorijos, muzikos ir prisiminimų, kurie išliks kultūros bendruomenės atmintyje dar ilgai. Norėdamas paminėti šią šventę „Ąžuoliukas“ susidūrė su visą pasaulį ištikusia problema – pandemija. Visi dar tą paskutinę 2020 metų kovo 11-osios minėjimų savaitę šventę Lietuvos laisvę, o jau po savaitgalio, buvo uždaryti karantine, net nežinodami, jog tai buvo paskutiniai renginiai, per kuriuos negalvosime apie atstumus, kaukes, testus ir žmonių kiekius. Buvo bandyta net du kartus perkelti planuotą 60 metų jubiliejui skirtą koncertą, tačiau dėl nesitraukiančios pandemijos ir didėjančio aukų skaičiaus tai buvo neįmanoma. Todėl vietoje ruoštos šventės, „Ąžuoliukas“ nori santūriai užjausti aukas, kurios nukentėjo, nuo visą pasaulį sudrebinusios katastrofos ir išreikšti užuojautą jų artimiesiems.
Ši nelaimė neaplenkė ir „Ąžuoliuko“: karantino metu, dėl COVID-19 kolektyvas prarado keletą choristų, kurie „Ąžuoliuke“ dainavo nuo pirmosios repeticijos 1959 m. Neatsitiktinai koncertas rengiamas Visų Šventųjų dienos išvakarėse.
Koncerte bus atliekamas Georgo Frydricho Hendelio himnas „The ways of Zion do mourn“. Tai kūrinys, sukurtas Didžiosios Britanijos karalienės, karaliaus Jurgio II žmonos Karolinos, laidotuvėms. Pirmą kartą atliktas 1737 metais gruodžio 17 dieną Londone, Westminsterio abatijoje, karalienės laidojimo apeigų metu, dalyvaujant dviem šimtams atlikėjų. Tai valandos trukmės oratorija, parašyta mišriam chorui, solistams, styginių orkestrui, keliems pučiamųjų instrumentams ir vargonams. Kūrinio tekstas paimtas iš Biblijos Senojo testamento įvairių šaltinių, tapo tradiciškai atliekamu Jungtinėje Karalystėje panašių gedulingų apeigų metu. Plačiai skamba ir panašių progų metu kitose šalyse. Ši gedulingo himno kūrinio forma Anglikonų Bažnyčioje skiriasi nuo paprastai tokia proga atliekamų „Requiem”, kurie yra tradicinių Romos katalikų bažnyčios gedulingų mišių liturgijos dalis. Pagal formą kūrinys koncertinis, pagal turinį – sakralus.

Atlikėjai:
Berniukų ir jaunuolių choras „Ąžuoliukas“ (meno vadovas Vytautas Miškinis)
Lietuvos kamerinis orkestras (meno vadovas Sergej Krylov)
Solistai:
Ieva Gaidamavičiūtė-Barkauskė (sopranas)
Nora Petročenko (mecosopranas)
Rafailas Karpis (tenoras)
Nerijus Masevičius (bosas-baritonas)

V. Miškinis „Erdvėja baltas laikas Lietuvos“
2021-09-26 12:00 | Lietuvos nacionalinė filharmonija, Aušros Vartų g. 5, Vilnius, 01304, Lietuva
Po ilgos, karantininės pertraukos, berniukų ir jaunuolių choras „Ąžuoliukas“ vėl sugrįžta į sceną Lietuvos nacionalinėje filharmonijoje.
Programoje – PREMJERA, Vytauto Miškinio kūrinys „Erdvėja baltas laikas Lietuvos“. Tai – kantata mišriam chorui, altui solo, skaitovui, styginių orkestrui, liaudies pučiamiesiems, mušamiesiems ir styginiams instrumentams, klavišiniams (Vlado Braziūno ir lietuvių liaudies žodžiai).
Anot kompozitoriaus, choro „Ąžuoliukas“ meno vadovo ir dirigento Vytauto Miškinio: „Šiuo kūriniu norėta supažindinti klausytojus su jiems negirdėtu lietuvišku žodžiu ir penkiais Lietuvos etnografiniais regionais, jų padavimais, melodijomis. Poetinis tekstas jungiamas su gamtos stichijomis, penkios Lietuvos etninės žemės susietos: žemė su Suvalkija, ugnis su Žemaitija, oras su Aukštaitija, vanduo su Mažąja Lietuva, o penktoji, visų gaivalų pagrindas, gyvybė – dvasia – su Dzūkija. Poetas Vladas Braziūnas ėmėsi šio nelengvo darbo ir rezultatas tiesiog pranoko lūkesčius. Poetinės minties buvo apstu, o pavadinimą „Erdvėja baltas laikas Lietuvos“ inspiravo baltiškos metaforos: balta spalva senosioms tautoms, baltams, yra kažkas gera, gražu, prakilnu. Tautosakoje „baltieji broleliai“, „broliai baltakojai“, motulės „baltosios rankelės“ – artima, jauku, šviesu, viltinga… Toks dvasiškai erdvus, didelis Lietuvos laikas.“
Koncerte išgirsime ir Kauno styginių orkestrą „Varpelis“ (vadovas Povilas Grigas), „Ąžuoliuko“ skudučių ansamblį, V. Braziūno eiles, skaitomas aktoriaus Vlado Bagdono, alto solo atliekamą „Ąžuoliuko“ choristo Mato Kiečio, Aistę Bružaitę (kanklės), Egidijų Ališauską, Arūną Lunį ir Algirdą Jedemskij (liaudies pučiamieji), Titą Gedvilą, Saulių Auglį bei Eveliną Sulikaitę (mušamieji), Rimvydą Mitkų (klavišiniai).
